**НОРМАТИВНА УРЕДБА**

**чл. 75 от ДОПК**

Тъй като разкриването на данъчна и осигурителна информация засяга сериозно правата и интересите на задължените лица и субекти, извън случаите на чл. 74, ал. 2, т. 2 от ***Данъчно-осигурителния процесуален кодекс*** (ДОПК), за определени държавни органи е предвидено тази информация да може да се получава след санкция на съда. Производството се развива пред административния съд по местонахождение на компетентния орган по приходите и започва след получаване на обосновано и мотивирано искане на:

* прокурора, разследващия полицай или следователя - във връзка с образувана предварителна проверка или наказателно производство;
* министъра на вътрешните работи, главния секретар на Министерството на вътрешните работи, директорите на Главна дирекция "Борба с организираната престъпност" и Главна дирекция "Национална полиция", директорите на областните дирекции на Министерството на вътрешните работи - при необходимост във връзка с осъществяване на определените им в закона правомощия.

Административният съд се произнася по искането за разкриване на данъчна и осигурителна информация с мотивирано определение в закрито заседание не по-късно от 24 часа от постъпването му, като определя:

* лицето, по отношение на което се разкрива данъчната и осигурителна информация,
* обхвата на конкретните индивидуализиращи данни за него съгласно чл. 72, ал. 1 от ДОПК и
* срока за разкриване на сведенията.

Определението не подлежи на обжалване и е окончателно.

Следва изрично да се посочи, че тъй като произнасяне по формата за предоставяне на информацията не е от компетентността на административния съд и в случай, че има разминаване между постановеното от съда и посочената от някой от органите, изброени по-горе, форма за предоставяне, следва да се изпълни искането на вторите. В този смисъл са издадени становища на изпълнителния директор на НАП с изх. № 24-20-28 от 02.07.2007 г. и изх. № 24-28-960#2 от 11.07.2012 г.